Document ID: /roh_data/filtered/fineweb-2-filterrobots_roh.jsonl.gz/60958

Fabienne Suter croda ora per il mument
- Mesemna, 6.1.2016, 15:37
La skiunza svizra Fabienne Suter è sa blessada vid il schanugl durant il trenament per il slalom gigant. Ella croda ora per il mument.
Pervi da la blessura stoppia ella desister almain da las cursas da questa fin d'emna a Zauchensee en l'Austria, ha ditg la skiunza svizra. Quant ditg che Suter croda or n'è anc betg enconuschent. I saja difficil da far prognosas davart il svilup da la blessura, ha ditg il medi dal team, Walter O. Frey, seunter examinaziuns en la clinica Balgrist a Turitg.
Fabienne Suter è il mument a la testa dal classament da la cursa rapida, ensemen cun Lindsey Vonn. A Zauchensee èn questa fin d'emna la cursa rapida (che remplazza questa da St. Anton) ed in super gigant.
RR novitads 16:00